RO Jurnalul Oficial al Uniunii Europene C 11/152

P8_TA(2016)0015

Obiecție la un act delegat cu privire la cerințele specifice privind compoziția și informarea pentru preparatele pe bază de cereale și alimentele pentru copii

Rezoluţia Parlamentului European din 20 ianuarie 2016 referitoare la Regulamentul delegat al Comisiei din 25 septembrie 2015 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informarea aplicabile preparatelor pe bază de cereale și alimentelor pentru copii (C(2015)06507 – 2015/2863(DEA))

(2018/C 011/23)

Parlamentul European,

— având în vedere regulamentul delegat al Comisiei (C(2015)06507),

— având în vedere articolul 290 din Tratatul privind funcționarea Uniunii Europene,

— având în vedere Regulamentul (UE) nr. 609/2013 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei (1), în special articolul 11 alineatul (1);

— având în vedere Convenția Națiunilor Unite privind drepturile copilului,

— având în vedere Codul internațional de comercializare a înlocuitorilor laptelui matern, adoptat de Adunarea Mondială a Sănătății (AMS) în 1981 (2) și cele 16 rezoluții relevante ulterioare ale Adunării Mondiale a Sănătății și, în special, Rezoluția AMS 63.23 din 21 mai 2010, care îndeamnă statele membre „să înceteze promovarea necorespunzătoare a alimentelor pentru sugari și copiii de vârstă mică și să garanteze că mențiunile de sănătate nu sunt autorizate pentru alimentele destinate sugarilor și copiilor de vârstă mică, cu excepția cazului în care acest lucru este prevăzut în mod expres în standardele Codex Alimentarius sau în legislația națională”,

— având în vedere declarația de poziție din 24 septembrie 2007 a Comitetului Științific Consultativ privind Nutriția (Scientific Advisory Committee on Nutrition – SACN) din cadrul Guvernului Regatului Unit (3),

— având în vedere articolul 5 din Regulamentul (UE) nr. 609/2013 și principiul precauției consacrat prin acesta,

— având în vedere propunerea de rezoluție a Comisiei pentru mediu, sănătate publică și siguranță alimentară,

— având în vedere articolul 105 alineatul (3) din Regulamentul său de procedură,

A. întrucât Comisia nu a prezentat Parlamentului și Consiliului raportul privind preparatele destinate copiilor de vârstă mică prevăzut la articolul 12 din Regulamentul (UE) nr. 609/2013, care reprezintă o condiție esențială pentru strategiile naționale de reducere a obezității infantile;

B. întrucât anexa I partea 3 din regulamentul delegat permite ca zaharurile să reprezinte 30 % din aportul de energie al alimentelor pentru copii (7,5 g zaharuri/100 kcal reprezintă 30 kcal provenite din zaharuri pentru 100 kcal de energie);

C. întrucât dispozițiile din anexa I partea 3 contravin tuturor recomandărilor în materie de sănătate ale Organizației Mondiale a Sănătății (OMS) (4) – care recomandă limitarea conținutului de zaharuri libere la mai puțin de 10 % din aportul energetic total, în continuare redus la mai puțin de 5 % din aportul energetic total pentru beneficii suplimentare asupra sănătății – și ale comitetelor științifice din statele membre, care au recomandat reduceri semnificative ale conținutului total de zaharuri; întrucât introducerea acestor alimente – în special atât de devreme – este susceptibilă să contribuie la creșterea ratei de obezitate în rândul copiilor și poate afecta dezvoltarea preferințelor gustative ale copiilor; întrucât, în cazul sugarilor și copiilor de vârstă mică în special, nivelul adaosurilor de zaharuri ar trebui menținut la un nivel minim;

D. întrucât, în prezent, alimentația necorespunzătoare este, de departe, principala cauză de boală și de mortalitate la nivel mondial – mai importantă decât tutunul, alcoolul și lipsa activității fizice laolaltă (5);

E. întrucât OMS recomandă ca, începând cu vârsta de șase luni, laptele matern să fie completat cu diverse alte alimente adecvate, sigure și bogate în substanțe nutritive, fără adaos de sare și zaharuri (6);

F. întrucât toate statele membre au aprobat Codul internațional de comercializare a înlocuitorilor laptelui matern, adoptat de Adunarea Mondială a Sănătății în 1981 („Codul internațional”) și cele 16 rezoluții relevante ulterioare ale Adunării Mondiale a Sănătății;

G. întrucât Regulamentul (UE) nr. 609/2013 a fost adoptat înainte de publicarea Avizului științific al Autorității Europene pentru Siguranța Alimentară privind compoziția esențială a preparatelor pentru sugari și a formulelor de continuare din 5 august 2014 (7);

H. întrucât Uniunea are obligația de a promova principii, standarde și acte legislative de înaltă calitate în materie de sănătate publică în relațiile sale cu țările terțe și cu organizațiile internaționale în domeniul sănătății publice și trebuie să instituie un cadru care să permită protejarea eficace a sănătății;

I. întrucât sugarii și copiii de vârstă mică reprezintă o populație deosebit de vulnerabilă în ceea ce privește perturbatorii endocrini și alți contaminanți;

J. întrucât, la 20 martie 2015, Agenția Internațională pentru Cercetare în Domeniul Cancerului (agenția specializată în domeniul cancerului din cadrul OMS) a clasificat glifosatul drept substanță probabil cancerigenă pentru oameni (8),

1. formulează obiecțiuni la regulamentul delegat al Comisiei;

Obezitatea

2. consideră că regulamentul delegat nu prevede suficiente măsuri pentru protejarea sugarilor și a copiilor de vârstă mică împotriva obezității și că conținutul maxim de zaharuri permis ar trebui redus în mod substanțial, în conformitate cu recomandările OMC;

Tehnologiile emergente

3. consideră că, în conformitate cu principiul precauției, tehnologiile emergente, cum ar fi OMG-urile și nanotehnologiile, ale căror riscuri pe termen lung nu sunt cunoscute, ar trebui interzise în preparatele pe bază de cereale și alimentele pentru copii;

Etichetarea

4. este de opinie că, ținând seama de recomandările mondiale în materie de sănătate publică, în special de Rezoluția 63.23 a AMS, de Strategia mondială pentru alimentația sugarilor și a copiilor de vârstă mică a AMS și de impactul mondial al exporturilor Uniunii către țările terțe, etichetarea și comercializarea alimentelor prelucrate pentru copii ar trebui să indice clar că aceste produse nu sunt adaptate pentru sugarii cu vârsta sub șase luni și nu ar trebui să afecteze recomandarea privind alăptarea exclusivă în cursul primelor șase luni de viață; consideră, prin urmare că etichetarea și comercializarea ar trebui revizuite în conformitate cu recomandările AMS referitoare la alimentele destinate sugarilor și copiilor de vârstă mică;

Transparența

5. consideră că, pentru garantarea transparenței și consolidarea încrederii publice în instituțiile Uniunii și în procesul decizional al UE, ar trebui făcută publică lista „reuniunilor bilaterale” (precizându-se data și participanții) organizate de Comisie cu părțile interesate în timpul procesului de elaborare a regulamentului delegat;

o

o o

6. încredințează Președintelui sarcina de a transmite prezenta rezoluție Comisiei și de a-i notifica faptul că regulamentul delegat nu poate intra în vigoare;

7. invită Comisia să prezinte un nou act delegat care ia în considerare rezultatele revizuirii EFSA a cerințelor privind compoziția preparatelor pe bază de cereale și alimentelor pentru copii, precum și datele științifice privind efectele zaharurilor adăugate și introducerea precoce a alimentelor procesate, ținând seama de recomandările pentru o alimentație optimă a sugarilor și a copiilor de vârstă mică;

8. încredințează Președintelui sarcina de a transmite prezenta rezoluție Consiliului și guvernelor și parlamentelor statelor membre.

(1) JO L 181, 29.6.2013, p. 35.

(2) http://www.who.int/nutrition/publications/code_english.pdf

(3) http://webarchive.nationalarchives.gov.uk/20140507013106/http://www.sacn.gov.uk/pdfs/position_statement_2007_09_24.pdf

(4) http://www.who.int/mediacentre/factsheets/fs394/en/

(5) Changes in health in England, with analysis by English regions and areas of deprivation, 1990–2013: a systematic analysis for the Global Burden of Disease Study 2013 Lancet 2015; 386: 2257–74 publicat online la 15 septembrie 2015

http://thelancet.com/pdfs/journals/lancet/PIIS0140-6736(15)00195-6.pdf

(6) http://www.who.int/mediacentre/factsheets/fs394/en/

(7) http://www.efsa.europa.eu/sites/default/files/scientific_output/files/main_documents/3760.pdf

(8) http://www.iarc.fr/en/media-centre/iarcnews/pdf/MonographVolume112.pdf